félags - og barnamálaráðherra ( Ásmundur Einar Daðason ) ( F ) : Virðulegi forseti . Ég verð að byrja á að nefna húsnæðismálin . Hv. þingmaður , sem er formaður velferðarnefndar , verður að taka það með inn í dæmið að ríkið getur komið að málum á fjölbreyttan hátt . Ríkið getur komið að með hagstæðari fjármögnun til almennra leigufélaga . Er það ekki stuðningur ? Jú , það er stuðningur þó að hann komi ekki beint fram í fjárlögum . Við vorum að setja af stað nýjan lánaflokk gagnvart landsbyggðinni með hagstæðum lánum . Er það ekki stuðningur við húsnæðismál ? Jú , það er sannarlega stuðningur við húsnæðismál . Kemur það fram í fjárlagafrumvarpi ? Nei . Það er því gríðarlega mikilvægt að skoða heildarmyndina þegar kemur að húsnæðismálum en festa sig ekki í töludálkunum í fjárlagafrumvarpinu hvað það snertir . Gagnvart öldruðum og örorkulífeyrisþegum er það þannig , eins og ég sagði í inngangi , að við vorum sammála Landssambandi eldri borgara um að skoða sérstaklega stöðu verst setta hópsins þar . Það gerðum við með sérstakri skýrslu sem skilað var sameiginlega þar sem gert var ráð fyrir sérstökum bótaflokki til að styðja við þá sem minnstu réttindin hefðu í lífeyriskerfinu og væru verst staddir . Í undirbúningi er frumvarp sem lagt verður fram á þessu þingi og mun fara til meðferðar í hv. velferðarnefnd . Við erum síðan að skoða stóru myndina gagnvart eldri borgurum og það er líka í samstarfi . Fyrsti fundur var haldinn þar í dag og það er mjög ánægjulegt . En þegar menn eru hins vegar að tala um hækkanir og að tengja hækkanir á bótum við hækkanir á almennum vinnumarkaði þá trúi ég því ekki að þingmaðurinn sé að segja að það eigi bæði að vera þannig að þetta sé allt vísitölutengt og síðan eigi að koma hækkanir . Kosturinn við bótakerfið er að það er vísitölutengt og þess vegna hafa bætur verið að hækka eftir vísitölu á hverju ári á meðan laun hafa ekki alltaf hækkað vegna þess að þau eru kjarasamningsbundin . Laun eru ekki vísitölutengd og það er gríðarlega mikilvægt að blanda því ekki saman . Ef við skoðum það hafa lægstu tekjur fyrir fullt starf hækkað minna á undanförnum árum en bætur þegar kemur að prósentum og krónutölum . ( Forseti hringir . ) Ég segi : Við megum ekki blanda þessu saman . ( Forseti hringir . ) Þess vegna erum við að vísitölutengja bæturnar , þær hækka líka á næsta ári og þarnæsta , ( Forseti hringir . ) vegna þess að þær eru alltaf vísitölutengdar og hækka alltaf á hverju ári sem launin gera ekki sjálfkrafa af því að þau eru kjarasamningsbundin .